“ฟินันเซียฯ” ชู EKH “ท้อปพิค” อัพเป้า 9.40 บ. ชี้กำไร Q3 “นิวไฮ” โตเฉียด 7 เท่าตัว!
“ฟินันเซียฯ” แนะ “ซื้อ” EKH อัพเป้า 9.40 บ. ชูเป็นหุ้นท็อปพิคกลุ่มรพ. คาดกำไรปกติไตรมาส 3 ทำ “นิวไฮ” โต 653% แตะ 120 ลบ. จากการรักษาผู้ป่วยโควิด-19 และมาร์จิ้นที่ขยายตัว หนุน
28 ต.ค. 2564

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (28 ต.ค. 2564) โดยประเมินเกี่ยวกับ บริษัท เอกชัยการแพทย์ จำกัด (มหาชน) หรือ EKH โดยคาดกำไรปกติไตรมาส 3/2564 ของ EKH ที่ 120 ล้านบาท เพิ่มขึ้น 81.40% จากไตรมาสก่อน และเพิ่มขึ้น 653% จากงวดเดียวกันของปีก่อน เติบโตอย่างก้าวกระโดดและทำจุดสูงสุดใหม่เป็นประวัติการณ์และของปีนี้ โดยได้แรงหนุนจากการระบาดของ COVID 19 ที่รุนแรงและจำนวนผู้ติดเชื้อที่สูง ส่งผลให้ต้องมีการเพิ่มเตียงผู้ป่วยในโรงพยาบาลเดิมถึง 3 – 4 เท่า และจัดตั้งโรงพยาบาลสนาม รวมทั้งสิ้นเป็นราว 500 เตียงเพื่อรองรับผู้ป่วย
โดยในส่วนของรายได้คาดเติบโต 49.70% จากไตรมาสก่อน และเพิ่มขึ้น 140% จากงวดเดียวกันของปีก่อน ขณะที่ Margin จะปรับตัวขึ้นอย่างมีนัยยะจากอานิสงส์ของ Operating Leverage อย่างชัดเจน โดยคาด Net Margin ปรับตัวขึ้นทะลุ 30% ในไตรมาสนี้
ทั้งนี้จากคาดการณ์กำไรไตรมาส 3/2564 ที่เติบโตก้าวกระโดดกว่าที่เคยประเมิน ทำให้ประมาณการกำไรปี 2564 เดิมของทางฝ่ายวิจัยต่ำเกินไปมาก จึงปรับเพิ่มประมาณการขึ้น 70% เป็น 280 ล้านบาท เพิ่มขึ้น 288.70% จากงวดเดียวกันของปีก่อน ซึ่งเป็นกำไรที่สูงสุดตั้งแต่ก่อตั้งบริษัท อย่างไรก็ตามแนวโน้มกาไรไตรมาส 4/2564 คาดอ่อนตัวลงจากจำนวนผู้ป่วย COVID-19 ที่น้อยลง แต่จะมีปัจจัยชดเชยได้บางส่วนจากการฉีดวัคซีน Moderna ที่จะเริ่มทยอยเข้าไทยในเดือน พ.ย. เป็นต้นไป
ขณะที่การเปิดประเทศจะเป็นบวกต่อธุรกิจ IVF ของ EKI ที่จะเริ่มเห็นลูกค้าชาวจีนทยอยกลับเข้ามาใช้บริการ ทั้งนี้ทางฝ่ายวิจัยยังคงประมาณการกำไรปี 2565 ที่ 168 ล้านบาท ลดลง 40.20% จากงวดเดียวกันของปีก่อน ซึ่งยังเป็นระดับสูงสุดเทียบกับในอดีตไม่นับปี 2564 ซึ่งสูงผิดปกติจาก COVID-19
อย่างไรก็ดี EKH ยังเป็นหนึ่งใน Top Pick ของกลุ่มโรงพยาบาล ทั้งนี้ทางฝ่ายวิจัยจึงปรับเพิ่มราคาเป้าหมายปี 2565 ขึ้นเล็กน้อยจาก 9.20 บาท เป็น 9.40 บาท โดยสะท้อนเงินสดที่เพิ่มขึ้นจากประมาณการกำไรปี 2564 ที่ปรับขึ้นแรง นอกจากนี้ยังไม่รวม Upside จากการลงทุนเพิ่มเติมเพื่อต่อยอดการเติบโตของธุรกิจในอนาคต คงคำแนะนำ “ซื้อ”